Arbeiderpartiet v/ leder Jonas Gahr Støre og

Vår referanse: AA

Vår dato: 10.09.2025

Deres referanse:

Deres dato:

 Partisekretær Kari-Anne Opsal

Postboks 8743 Youngstorget

0028 Oslo

**Innspill til ny regjeringsplattform: Ledelse som nøkkel til kvalitet i barnehage og skole**

*Til statsminister Jonas Gahr Støre og regjeringen*

Vi gratulerer med valgresultatet og ser fram til et godt samarbeid om å utvikle en regjeringsplattform som svarer på de store utfordringene Norge står overfor.

Perspektivmeldingen peker på mangel på arbeidskraft og økende behov for velferdstjenester. Dette er hverdagen i barnehager og skoler allerede i dag: pressede budsjetter, høye forventninger og vansker med å rekruttere kvalifiserte ansatte. Midt i dette står lederne, rektorer og barnehagestyrere, med ansvar for kvalitet, trygghet og utvikling.

Forskningen er tydelig: Sammen med lærernes kompetanse, er ledelse den viktigste faktoren for elevenes læring. Gode ledere gir ansatte retning og støtte, sikrer at ressursene brukes riktig og skaper trygge rammer for barn og unge. Når lederne ikke får mulighet til å lede, går det ut over kvaliteten i tilbudet og barnas muligheter for læring og dannelse.

Vi ber derfor om at regjeringsplattformen legger til rette for:

**1. Styrket skole- og barnehageledelse**

Ingen kvalitet uten ledelse. Lederne må få tid, tillit og støtte til å utøve pedagogisk ledelse. Når dette mangler, reduseres muligheten til å følge opp barn og unge, bygge gode arbeids-og læringsmiljøer, slik at vi gir barna et stabilt og godt tilbud. Her er det spesielt viktig med stedlig ledelse. Det betyr at rektorer og barnehagestyrere ikke skal lede mer enn én virksomhet.

**2. Et sterkt lag rundt skolen og barna**Kommuneøkonomien er presset og tilgangen på kvalifisert arbeidskraft begrenset. Regjeringen må derfor sikre at nye krav og forventninger alltid står i balanse med ressursene som finnes. Uten dette svekkes både oppfølgingen av barna og kjerneoppdraget: deres læring, trivsel og utvikling.

Vi trenger et sterkt lag rundt skolen i kommunene og et forsterket lag rundt elevene og barna. Bedre samarbeid mellom skole, barnehage, kommunale tjenester og frivilligheten er avgjørende for at alle barn og unge skal lykkes i utdanningsløpet.

**3. Tillit til ledere og fagfolk**

Statlig detaljstyring svekker evnen til å finne gode lokale løsninger. Plattformen må bygge på tillit til at skole- og barnehageledere, sammen med sine fagfolk, best ser hvordan kvalitet kan sikres. Tillit gir motivasjon, fleksibilitet og handlekraft, og sikrer at ressursene brukes der de har størst effekt for barn og unge.

**4. Etter- og videreutdanning**
Kompetanseutvikling er avgjørende for kvaliteten i barnehage og skole. I dag er det ulike vilkår for lærere, barnehagelærere og andre ansatte, noe som skaper skjevheter. Vi mener alle grupper i oppvekstsektoren, inkludert lederne, må få likeverdige muligheter til etter- og videreutdanning. Dette vil både styrke kvaliteten i tilbudet og gjøre barnehage og skole til mer attraktive arbeidsplasser.

**Konsekvenser for barn og unge**

Dette handler ikke først om barn og unges framtid. Når ledelse fungerer, får barn trygge rammer, bedre læringsmiljø og mulighet til å lykkes i utdanning og samfunn. Når ledelse ikke prioriteres, taper barna, og Norge mister den kompetansen og samfunnsdeltakelsen vi trenger i framtiden.

Våre innspill er nødvendige forutsetninger for kvalitet og bærekraft i oppvekstsektoren. Skolelederforbundet representerer lederne som hver dag gjør politikk til praksis. Vi står klare til å bidra til at regjeringsplattformen blir både realistisk og framtidsrettet.

Med vennlig hilsen,

**Stig Johannessen /s**

**Forbundsleder Skolelederforbundet**

Kopi:

*Kari Nessa Nordtun*

*Elise Waagen*

*Lise Selnes*

*Øystein Mathisen*

*Sverre Myrli*